«Οι αναρχικές τρομοκρατικές ομάδες στην Ελλάδα διατηρούν ενισχυμένες επιχειρησιακές δυνατότητες και πρόσβαση σε στρατιωτικού τύπου οπλισμό». Αυτό επισημαίνεται στην ετήσια έκθεση για την τρομοκρατία στην Ε.Ε. που δημοσιοποίησε πρόσφατα η Europol. Στο κείμενο συμπερασμάτων της, η ευρωπαϊκή αστυνομική υπηρεσία επιβεβαιώνει ότι η Ελλάδα και, δευτερευόντως, η Ιταλία και η Ισπανία αποτελούν τις μόνες χώρες της Ενωσης που αντιμετωπίζουν φαινόμενα αναρχικής τρομοκρατίας.

Το 2017, οι τρομοκρατικές επιθέσεις από αναρχικούς στην Ε.Ε. ανήλθαν σε 24 αντί 27 το 2016. Οκτώ κρούσματα καταγράφηκαν στην Ελλάδα, επτά στην Ιταλία και επτά στην Ισπανία. Επιπλέον, Ελληνες τρομοκράτες βρίσκονται πίσω από την αποστολή παγιδευμένων δεμάτων στα γραφεία του ΔΝΤ στο Παρίσι και στο γερμανικό υπουργείο Οικονομικών, τον Μάρτιο του 2017. «Η οργάνωση “Συνωμοσία Πυρήνων της Φωτιάς” ανέλαβε την ευθύνη για τον αυτοσχέδιο εκρηκτικό μηχανισμό (ΑΕΜ) που στάλθηκε στη Γερμανία. Σε μια παρόμοια επίθεση τον Μάιο ένα δέμα-βόμβα εξερράγη στο αυτοκίνητο πρώην πρωθυπουργού (σ.σ. του Λουκά Παπαδήμου) τραυματίζοντας αυτόν και τους δύο αστυνομικούς συνοδούς του», επισημαίνει η Europol.

Στην έκθεση γίνεται ακόμα αναφορά στη δράση των οργανώσεων «Επαναστατική Αυτοάμυνα» και «Ομάδα Λαϊκών Αγωνιστών – ΟΛΑ». Η πρώτη οργάνωση επιτέθηκε δύο φορές με καλάσνικοφ στους αστυνομικούς των ΜΑΤ κοντά στα γραφεία του ΠΑΣΟΚ, ενώ η ΟΛΑ ανέλαβε την ευθύνη για δύο βομβιστικές επιθέσεις, η πρώτη τον Απρίλιο στα γραφεία της Eurobank στο κέντρο της Αθήνας και η δεύτερη στο Εφετείο, στις 22 Δεκεμβρίου. Μολονότι τρομοκρατικές οργανώσεις σε Ελλάδα και Ιταλία δηλώνουν ότι συγκροτούν την «Ατυπη Αναρχική Ομοσπονδία – FAI», Ευρωπαίοι αναλυτές επισημαίνουν ότι «δεν υπάρχουν ενδείξεις επιχειρησιακής συνεργασίας ή κοινού συντονισμού, εκτός από την ανταλλαγή μηνυμάτων αλληλεγγύης μέσω αναρχικών ιστοσελίδων». Στην Ιταλία, οι συνολικά επτά επιθέσεις έγιναν κυρίως σε ένδειξη συμπαράστασης σε φυλακισμένους αναρχικούς. Ενδεικτικά, την 7η Ιουνίου δέματα-βόμβες στάλθηκαν σε δύο εισαγγελείς στο Τορίνο που είχαν ασκήσει διώξεις εις βάρος αναρχικών και πέντε ημέρες αργότερα ένα ακόμα τρομο-δέμα έφθασε σε φυλακή της Ρώμης. Στην Ισπανία, αντιθέτως, «η αναρχική τρομοκρατική δράση συνέχισε για τρίτη χρονιά να καταγράφει ποσοτική και ποιοτική πτώση», διαπιστώνει η Europol.

Συνολικά, 36 άτομα συνελήφθησαν για συμμετοχή σε ομάδες ακροαριστερής-αναρχικής τρομοκρατίας, εκ των οποίων 12 στην Ελλάδα. Σε αυτούς, η ευρωπαϊκή αστυνομική υπηρεσία υπολογίζει τους 9 Τούρκους ακροαριστερούς, μέλη της DHKP-C, που η ΕΛ.ΑΣ. συνέλαβε τον Νοέμβριο στην Αττική. Οι συλλήψεις των Τούρκων μάλιστα αξιολογούνται ως απόδειξη ότι η DHKP-C διατηρεί «δομές» εντός της Ε.Ε. που υποστηρίζουν οικονομικά και τη δράση της.

Η Ελλάδα συγκαταλέγεται, τέλος, στις πέντε χώρες της Ε.Ε. που αντιμετωπίζουν φαινόμενα αναρχικού εξτρεμισμού. Μάλιστα, η Europol επισημαίνει ότι σε Ελλάδα και Ιταλία οι ομάδες των αναρχικών εξτρεμιστών αποτελούν δεξαμενή για στρατολόγηση τρομοκρατών. Ειδική αναφορά γίνεται στις καταδρομικές επιθέσεις στις πρεσβείες του Ισραήλ και της Σαουδικής Αραβίας, δίχως ωστόσο να σημειώνονται οι δράστες («Ρουβίκωνας»).